C 397/15

Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2022/C 397/09)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Goranski medun“

EÚ č.: PDO-HR-02617 – 7.7.2020

CHOP (X) CHZO ( )

1. Názov (názvy) [CHOP alebo CHZO]

„Goranski medun“

2. Členský štát alebo tretia krajina

CHORVÁTSKA REPUBLIKA

3. Opis poľnohospodárskeho výrobku alebo potraviny

3.1. Druh výrobku

Trieda 1.4. Iné výrobky živočíšneho pôvodu (vajcia, med, rôzne mliečne výrobky okrem masla atď.)

3.2. Opis výrobku, na ktorý sa vzťahuje názov uvedený v bode 1

„Goranski medun“ je med produkovaný autochtónnym včelím druhom kraňskou včelou medonosnou (Apis mellifera carnica, Pollmann, 1879) z medovice, sladkej tekutiny, ktorá sa za vhodných podmienok často vyskytuje na ihličnatých (jedľa, smrek) aj listnatých stromoch (dub, buk, javor).

Zložením a kvalitou sa med „Goranski medun“ podstatne odlišuje od väčšiny ostatných medov na trhu. „Goranski medun“ obsahuje viac minerálnych látok, a tým má aj vyššiu elektrickú vodivosť a špecifické organoleptické vlastnosti (chuť, vôňa, hmatateľné a vizuálne vlastnosti).

„Goranski medun“ sa extrahuje vytáčaním, vyskytuje sa v tekutej a kryštalizovanej forme a má špecifické organoleptické, fyzikálno-chemické a peľové vlastnosti.

FYZIKÁLNO-CHEMICKÉ VLASTNOSTI Fyzikálno-chemické vlastnosti Hodnota Obsah vody maximálne 18,00 % Elektrická vodivosť minimálne 0,9 mS/cm Hydroxymetylfurfural maximálne 15 mg/kg Fyzikálno-chemické vlastnosti stanovujú kvalifikované laboratóriá, ktoré môžu preukázať akreditáciu svojich metód pre každý z príslušných parametrov (ISO 17025). Zistenia sa predkladajú na overenie združeniu výrobcov medu Medun.

Hodnoty ostatných fyzikálno-chemických parametrov, ako sú obsah fruktózy a glukózy (súhrn oboch), sacharózy, látok nerozpustných vo vode, voľných kyselín a diastatická aktivita, musia spĺňať kritériá stanovené v prílohe II k smernici Rady 2001/110/ES z 20. decembra 2001 o mede a smernici Európskeho parlamentu a Rady 2014/63/EÚ z 15. mája 2014, ktorou sa mení smernica Rady 2001/110/ES o mede.

VLASTNOSTI PEĽU Vlastnosti Opis Indikátory medovice Silná prítomnosť indikátorov medovice (hubové spóry, časti hýf, zelené riasy) stanovená v súlade s pravidlami melisopalynológie. Zloženie peľu Najbežnejšie rastlinné druhy a čeľade charakteristické pre vymedzenú oblasť (medonosné a nemedonosné druhy) opísané v kapitole 3 špecifikácie výrobku sú stanovené v súlade s pravidlami melisopalynológie (možné sezónne variácie). Peľové spektrum najbežnejších medonosných čeľadí a rodov: — silná prítomnosť: Apiaceae, Asteraceae, — sprievodná prítomnosť: Rhamnaceae, Trifolium repens, Ranunculaceae, Asteraceae T, Rosaceae, Acer spp., Fabaceae, Castanea sativa. Peľové spektrum najbežnejších nemedonosných čeľadí a rodov: — Poaceae, Plantago spp., Filipendula spp., Quercus spp., Fagus n., Artemisia spp., Salix spp., Helianthemum spp. Analýzu peľu vykonávajú laboratóriá, ktoré môžu preukázať, že ich zamestnanci sú kvalifikovaní na vykonávanie analýzy peľu medu. Zistenia sa predkladajú na overenie združeniu výrobcov medu Medun.





ORGANOLEPTICKÉ VLASTNOSTI Organoleptické vlastnosti Opis Vzhľad (fyzický stav, farba) Fyzický stav: kryštalizovaná alebo kvapalná forma s mierne opalescenčnými tónmi; kryštalizované vzorky majú o niečo svetlejší odtieň ako vzorky kryštalizovaného medu. Farba: väčšinou v rozsahu od tmavobéžovej cez tmavú jantárovú až po červenkastú hnedú, s možnými perlovými odtieňmi v štruktúre a zelenkavým povrchovým odrazom vo vzorkách tekutého medu. Med „Goranski medun“ v závislosti od sezóny môže nadobudnúť tmavšie odtiene, napríklad hnedé až tmavohnedé, prípadne takmer čierne, často s olejovitými zelenkavými pruhmi. Čuchové vlastnosti Vôňa: mierna až výrazná, balzamová, vanilková, s tónmi, ktoré môžu pripomínať karamel, živicu, suché listy a spálené drevo. Chuťové vlastnosti Chuť: vyznačuje sa relatívne nevýraznou sladkosťou (v porovnaní s nektárovými medmi), ktorú sprevádza mierne intenzívna aróma sladu, pripomínajúca vyššie uvedené čuchové vlastnosti. Hmatateľné vlastnosti Hmatateľné vlastnosti: od tekutých až po jemne skryštalizované, príležitostne vo forme lepkavých kryštálov. Organoleptické vlastnosti stanovuje skupina odborníkov disponujúca dokladom o kvalifikácii svojich špeciálne vyškolených senzorických analytikov v súlade so štandardom odbornej prípravy Chorvátskeho združenia pre ochutnávanie medu. Zistenia sa predkladajú na overenie združeniu výrobcov medu Medun.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Je zakázané prikrmovať včelie kolónie počas pastvy.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky kroky výroby medu „Goranski medun“ sa musia uskutočniť v zemepisnej oblasti vymedzenej v bode 4 takto:

1. pastva včiel,

2. včely zbierajú medovicu, pridávajú k nej vlastné špecifické látky, ukladajú ju, extrahujú z nej vodu a skladujú ju v bunkách včelích plástov, kým nevyzrie do medovicového medu,

3. extrakcia medu „Goranski medun“,

4. filtrovanie, odstreďovanie a skladovanie medu „Goranski medun“.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Proces extrakcie medu a skladovania nádob medu sa vykonáva spôsobom, ktorý zachováva kvalitu medu „Goranski medun“ a zabraňuje výskytu akýchkoľvek cudzích pachov, nečistôt alebo potenciálnych falošných prímesí, ktoré by mohli ohroziť kvalitu výrobku. Z tohto dôvodu sa plnenie nádob vykonáva vo vymedzenej zemepisnej oblasti, kde sa „Goranski medun“, uchovávaný v nádobách na voľne ložený náklad (ktoré sa môžu ohrievať do 40 °C, aby sa zabránilo kryštalizácii), plní do sklenených nádob s objemom 720 ml, 370 ml alebo 210 ml utesnených kovovým uzáverom.

3.6. Špecifické pravidlá označovania výrobku, na ktorý sa vzťahuje registrovaný názov

Pri uvádzaní na trh je med „Goranski medun“ označený v súlade s platnými predpismi. Je povolené uvádzať názov chovu alebo umiestnenie včelína spolu s chráneným označením pôvodu „Goranski medun“, ale len vtedy, ak konečný výrobok pochádza z medovice nazbieranej v okruhu včelína, ktorý sa nachádza na viditeľnom mieste a v zemepisnej oblasti vymedzenej v bode 4.

Je povolené uvádzať jednodruhový botanický pôvod výrobku za predpokladu, že toto tvrdenie možno podložiť listinnými dôkazmi a analýzou. Pri uvádzaní medu „Goranski medun“ na trh v akomkoľvek type sklenenej nádoby uvedenej v bode 3.5 musí označenie pôvodu „Goranski medun“ veľkosťou, typom a farbou písmen (typografiou) jasne vynikať nad ostatnými nápismi, logami alebo pečaťami výrobcu. Veľkosť nápisu označujúceho výrobcu nesmie presiahnuť 75 % veľkosti loga označenia pôvodu „Goranski medun“. Na etikete musí byť uvedený rok výroby.

Na všetkých obaloch musí byť uvedené logo označenia pôvodu „Goranski medun“. Všetci používatelia označenia, ktorí uvádzajú výrobok na trh v súlade s jeho špecifikáciou, majú právo používať logo za rovnakých podmienok. Logo označenia pôvodu „Goranski medun“ sa skladá z kruhového tvaru s abstraktným vyobrazením jedle v tmavozelenej farbe na pozadí trávy v rôznych odtieňoch zelenej a pod jasnou svetlomodrou oblohou, ktorú pretínajú kontrastné biele tvary hôr. Pod kruhovým tvarom sa nachádza nápis „GORANSKI MEDUN“ napísaný veľkými zelenými písmenami, pričom slovo „GORANSKI“ je vytlačené v menšej veľkosti ako slovo „MEDUN“. Logo označenia pôvodu „Goranski medun“ sa môže reprodukovať aj čiernobielo.

4. Stručné vymedzenie zemepisnej oblasti

Med „Goranski medun“ sa vyrába v zemepisnej oblasti Gorski Kotar, ktorá sa nachádza v Prímorsko-gorskokotarskej župe a v zemepisnej oblasti nížiny Ogulin-Plaški, ktorá patrí do Karloveckej župy. Oblasť leží v rámci administratívnych hraníc miest Čabar, Delnice, Vrbovsko, Novi Vinodolski, Bakar a Ogulin a obcí Brod Moravice, Fužine, Lokve, Mrkopalj, Ravna Gora, Skrad, Vinodolska općina, Klana, Jelenje, Čavle, Tounj, Josipdol, Plaški a Saborsko.

5. Súvislosť so zemepisnou oblasťou

Vďaka svojim rôznorodým zemepisným charakteristikám majú Gorski Kotar a nížina Ogulin-Plaški hraničný charakter s prekrývajúcimi sa prvkami. Tieto dve oblasti ležia na okraji hornatého Chorvátska smerom k Jadranskému moru a na relatívne krátkej vzdialenosti spolu susedia veľmi blízko. Gorski Kotar, ktorý je súčasťou Prímorsko-gorskokotarskej župy, sa tradične definuje ako zalesnená kopcovitá a horská oblasť. Hoci najvyššie vrcholy tejto oblasti nepresahujú nadmorskú výšku 1 500 metrov, jej charakter je výrazne alpínsky. Tvoria ju rozsiahle lesné pásma, ktoré sú prerušované menšími úsekmi krasovej krajiny. Pokiaľ ide o fyziognómiu, Gorski Kotar sa výrazne líši od susedných oblastí (Primorje, Notranjska v Slovinsku a zvyšná časť náhornej plošiny Lika), v ktorých sú horské prvky menej výrazné.

Podnebie vo vymedzenej zemepisnej oblasti sa vyznačuje chladnou, sviežou a daždivou jarou, mierne teplým a vlhkým letom, daždivou a hmlistou jeseňou a chladnou zimou s bohatými snehovými zrážkami, ale aj náhlymi nápormi južných vetrov, ktoré prinášajú vyššie teploty a dážď, po ktorých prichádza bóra a severný vietor, ktorý predznamenáva mierny až silný chlad a sneh. Klimatická nestabilita, bohaté zrážky a nízke priemerné teploty vytvárajú podmienky, v ktorých sa darí miestnym rastlinným spoločenstvám.

Špecifikom medovicového medu je, že sa vyrába z medovice, a nie z nektáru. Medovica je sladká tekutina, ktorá sa za vhodných podmienok často vyskytuje na ihličnatých (jedľa, smrek) aj listnatých stromoch (dub, buk, javor). Produkuje ju hmyz, zvyčajne vošky a červce, ktoré svojimi cuciakmi prebodávajú rastlinné bunky, aby sa dostali k rastlinným šťavám, z ktorých extrahujú dusíkaté látky. Zvyšok vylučujú vo forme medovice.

„Goranski medun“ je med so špecifickými vlastnosťami, ktoré závisia najmä od koncentrácie hlavných rastlinných druhov v oblasti Gorski Kotar a na nížine Ogulin-Plaški. Ide o jedľu bielu (Abies alba Mill.) a smrek obyčajný (Picea abies L.), ktoré sa vyskytujú spolu s porastmi buka lesného (Fagus sylvatica L.) a javora (Acer spp.). Tieto stromy sú hostiteľmi vošiek a červcov, ktoré produkujú medovicu, ktorú následne zbierajú včely a premieňajú ju na med. Najčastejším pôvodcom medovice je voška medovnica jedľová, ktorá sa prichytáva na výhonky jedle. Môže sa vyskytovať počas celého leta, keď je teplé a vlhké počasie. Smrek je ihličnatý strom, ktorý zvyčajne produkuje veľké množstvo medovice vylučovanej rôznymi voškami a červcami. Na rozdiel od jedlí však majú smreky plytké korene, čo môže vysvetľovať, prečo nezvyknú produkovať medovicu počas suchých mesiacov – júla a augusta. Smrek produkuje najviac medovice v máji a júni, keď hostí červca smrekového a iné typy červcov, ktoré sú hlavným zdrojom medovice. Spomedzi všetkých ihličnanov má pre včelárstvo najväčší význam jedľa. Veľké množstvo medovice, ktorá sa na jedli tvorí, je výsledkom prítomnosti množstva červcov a už spomínanej vošky medovnice jedľovej.

Červce a vošky majú dobre vyvinuté ústne ústrojenstvo, ktoré im umožňuje prebodnúť rastlinné bunky, dostať sa do transportného tkaniva rastliny a vysať odtiaľ šťavy. Keďže šťavy stromov sú pod značným kapilárnym tlakom, vošky a červce ich vstrebávajú v nadmernom množstve; prebytočné šťavy prechádzajú tráviacou sústavou hmyzu a vylučujú sa vo forme kvapiek medovice, ktoré dopadajú na susedné konáre, ihličie, listy a zem. Hoci sa výdatné množstvá medovice na jedli vyskytujú pomerne zriedkavo (každých päť až sedem rokov), zvyčajný objem medovice na jedli je jednoznačne oveľa väčší ako na iných rastlinách. Jedľa spravidla produkuje medovicu každý rok, ale jej množstvo do veľkej miery závisí od klimatických a pôdnych podmienok. V oblastiach, kde prevládajú jedle, sa medovica tvorí najmä v júli a auguste, jej tvorba však môže pokračovať aj v septembri.

Medovicový med má vďaka svojmu chemickému zloženiu špecifické vlastnosti, ktoré ho v mnohých ohľadoch odlišujú od kvetových medov. Má vysoký obsah minerálnych látok a má tendenciu kryštalizovať rýchlejšie ako niektoré iné druhy medu. „Goranski medun“ je osobitná kategória medovicového medu a jeden z najznámejších medov v Chorvátsku. Vďaka svojim charakteristickým vlastnostiam sa tento med stal jednou z najznámejších značiek oblasti Gorski Kotar a nížiny Ogulin-Plaški a získal osobitné pomenovanie „medun“.

„Goranski medun“ je osobitná kategória medu, ktorá sa od ostatných druhov medu líši svojimi charakteristickými vlastnosťami (maximálna vlhkosť 18,00 %, maximálny obsah hydroxymetylfurfuralu 15 mg/kg, minimálna elektrická vodivosť 0,9 mS/cm). Peľové spektrum medu „Goranski medun“ je zložené z indikátorov medovice v mede (hubové spóry, časti hýf, zelené riasy) a peľu rastlinných druhov, ktoré sa vyskytujú v danej oblasti v čase jeho výroby. To ho spolu s jeho charakteristickými organoleptickými a fyzikálno-chemickými vlastnosťami výrazne odlišuje od iných druhov medu.

„Goranski medun“ by sa za žiadnych okolností nemal vystavovať intenzívnemu teplu. Dekryštalizácia medu „Goranski medun“ môže prebiehať pri teplote do 40 0C, pri ktorej sa nemenia vlastnosti medu, ktoré mu dodáva medovica z rastlín vo vymedzenej oblasti.

„Goranski medun“ je neoddeliteľným spojením medzi zemepisnými znakmi regiónu, v ktorom sa vyrába, a výrobkom, ktorý charakterizuje. Vzájomný vzťah medzi rastlinnými spoločenstvami jedle a smreka a sprievodnými spoločenstvami buka a javora, ich entomofaunou a výrobou medovicového medu je priamo závislý od zemepisných a topografických vlastností vymedzenej oblasti, čo priamo ovplyvňuje vlastnosti a osobitosť medu „Goranski medun“.

„Goranski medun“ je med, ktorý sa zvyčajne získava zo zmesi zdrojov medovice, zložky prirodzene bohatej na minerálne látky. Väčšinou obsahuje medovicu zo smreka a jedle kombinovanú s medovicou z listnatých stromov buka a javora.

Vďaka voške medovnici jedľovej, ktorá je najčastejším pôvodcom medovice, môže medovicový med občas nabrať červenkastý odtieň. Medovica môže pochádzať aj od iných druhov vošiek. V takom prípade nadobúda tmavšie odtiene hnedej až tmavohnedej farby, prípadne takmer čiernej farby, často s olejovitými zelenkavými pruhmi. Treba poukázať na to, že najplodnejším výrobcom medovice na javorových porastoch je voška Drepanosiphum platanoidis. Platí to najmä pre javor horský (Acer pseudoplatanus L.), javor mliečny (Acer platanoides L.) a javor poľný (Acer campestre L.), ktoré môžu produkovať najmä koncom apríla a v máji pomerne veľké množstvo medovice a peľu. Vyššie uvedené typické druhy rastlín tvoria dominantné prvky zemepisnej oblasti vymedzenej v bode 4. K najvýznamnejším všeobecným prvkom vegetácie vymedzenej oblasti patria rozsiahle lesné porasty a krajina zarastená zeleňou. Lesné porasty sa rozprestierajú najmä v okolitých a vyššie položených oblastiach, ktoré sú pre záujmy včelárov najdôležitejšie.

Dlhá história včelárstva v oblasti Gorski Kotar je výsledkom praktických odborných znalostí a zručností miestnych obyvateľov, ktorí sa danému remeslu v tejto oblasti venujú už stáročia. Ich odborné znalosti a zručnosti zahŕňajú jedinečné vedomosti o špecifickej morfológii tejto horskej oblasti a rozsiahle vedomosti o miestnych medonosných rastlinách, prevládajúcich klimatických podmienkach a príslušných včelárskych technológiách používaných v tejto jedinečnej oblasti. „Goranski medun“ sa vyrába pomocou tradičných včelárskych techník, ktoré sú staré viac ako sto rokov. Jednou z takýchto techník je použitie úľov s pohyblivými rámikmi. Najčastejšie ide o úle typu Alberti-Žnidaršič (AŽ) alebo Langstroth-Root (LR). Tieto dva typy úľov sú v oblasti Gorski Kotar najrozšírenejšie a v praxi vykázali najlepšie výsledky. Včelárske techniky, ako je napríklad umiestnenie úľov, a technologické postupy zamerané na maximalizáciu výnosu z včelej pastvy, ochranu včiel pred škodcami alebo predchádzanie rojeniu a iné odrážajú klimatické a meteorologické podmienky v zemepisnej oblasti výroby medu „Goranski medun“.

Odkaz na uverejnenie špecifikácie

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/Specifikacija_Goranski-Medun_izmjena11082021.pdf

(1) Ú. v. EÚ L 343, 14.12.2012, s. 1.